
			A CASE CEN ANOS DO CONFLITO

			Non falta xa moito para que se celebre o centenario da guerra civil española, que durou tres anos, de 1936 a 1939, e deixou máis de 500000 mortes. Pensemos que daquela España contaba con pouco máis de 24 millóns de habitantes, a metade aproximada dos que ten actualmente.

			A pesar de que esta cifra de falecidos é enorme, non hai dúbida de que estamos a falar dunha traxedia que sucedeu hai xa bastante tempo. Un século é un período moi longo. Suficiente para que a maioría das persoas de hoxe descoñezan non só moitos dos acontecementos políticos, senón tamén moitos dos costumes daquela época.

			Hai que lembrar que en 1936 non só non había ordenadores, senón que apenas había automóbiles. Parte do transporte comercial facíase aínda en mulas. A maioría das casas non tiñan auga corrente nin por suposto calefacción. A tuberculose era daquela unha enfermidade estendida, contaxiosa e en moitos casos mortal. Non había ningún remedio contra ela, pois a penicilina non comezaría a aplicarse até unha década máis tarde. A maioría da poboación era campesiña e, no caso de Galicia, vivía sobre todo do que ela mesma producía; e non se trataba só da comida, senón tamén da roupa, do calzado, de moitas das ferramentas que usaban e da propia casa que construían coas súas mans.

			Por que preocuparnos entón de algo que sucedeu hai tanto tempo? E indo máis alá, por que falar da guerra pode provocar aínda disputas apaixonadas e desagradábeis entre algunhas persoas?

			Todas as guerras son importantes e deixan malos recordos, pero o que máis nos importa desta guerra é a palabra «civil». Foi en parte, e como se dixo moitas veces, unha «guerra entre irmáns».

			A ocupación nazi de Francia, por exemplo, non provoca xa ningunha discusión na sociedade francesa. É certo que houbo bastantes franceses que colaboraron cos alemáns, pero en xeral todos están hoxe en contra da invasión.

			Unha guerra civil, en cambio, enfronta persoas do mesmo país. Incluso chega a provocar diferenzas irreparábeis entre as familias. Francia e o resto dos aliados expulsaron os alemáns. Pero un español non pode expulsar tan facilmente outro español. Unha familia dividida é unha ferida que nunca deixa de sangrar.

			[image: ]

			En Galicia a maioría dos asasinatos foron cometidos por membros da Falanxe, seguindo as ordes dos militares. Organizábanse en grupos e normalmente un falanxista non mataba os seus veciños senón que ía facelo a unha vila ou cidade próxima. Aínda así, todo o mundo se coñecía. Malia que durante décadas moitos destes feitos estiveron encubertos e a propia sociedade tratou de esquecelos para sobrevivir, o certo é que parte desta dor aínda subsiste.

			Ademais, e por dicilo ao xeito das películas, aínda non estamos todos de acordo en quen eran os «bos» e quen eran os «malos». Segue habendo interpretacións diferentes.

			En Galicia non houbo guerra, dado que o bando franquista se impuxo case desde o primeiro momento, pero aínda así nos meses posteriores producíronse máis de sete mil mortes, entre fusilamentos, levados a cabo despois dun xuízo revestido de aparencia legal, e asasinatos improvisados, chamados popularmente «paseos», que acabaron con moitos cadáveres enterrados á beira das cunetas.

			A maioría das vítimas eran persoas de esquerdas ou galeguistas, moitos eran alcaldes ou concelleiros, ou pertencían a algún sindicato, pero tamén houbo vítimas entre os comerciantes e os profesionais, especialmente mestres e médicos, e mesmo entre aqueles militares que non quixeron poñerse ás ordes dos sublevados.

			Esta palabra, «sublevados», é importante, porque foi o exército mandado por Franco o que se levantou en armas contra un réxime, o da República, constituído legalmente e no que había poucos meses que se celebraran unhas eleccións. De feito, os propios militares denominaron a súa acción «Alzamento».

			Deste modo, os que respectaron a lei, incluídos bastantes militares, algúns deles de alto rango, como o capitán xeneral de Galicia1, Enrique Salcedo, foron considerados «rebeldes». Salcedo, que non deixaba de ser un home de ideas conservadoras, foi fusilado en Ferrol, igual que o xeneral que estaba ás súas ordes, Caridad Pita.

			O franquismo, polo tanto, deulle a volta aos termos. O que era fiel á lei pasou a ser condenado e o que se sublevaba pasou a ser considerado «persoa de orde».

					1 A definición do cargo, naquel momento, era a de xefe da VIII División Orgánica, consecuencia dun recente decreto que disolvera as antigas rexións militares.

				

			

		

	
		
			POR QUE SE SUBLEVARON OS MILITARES?

			Eu comecei a estudar cando aínda vivía Franco. O que se nos dicía na escola é que a guerra fora necesaria porque durante a República había moita desorde, manifestacións case diarias e non se respectaba a Igrexa. Ademais estaba o perigo do comunismo.

			Vexamos cada unha destas cuestións. É certo que había manifestacións, como en calquera democracia, probabelmente máis porque os anos trinta foron en toda Europa un período axitado. Había unha gran crise económica, en 1929 dera en quebra a bolsa de Nova York e o número de parados era grande en todo Occidente.

			Pero a axitación social, folgas etc. non só estaban promovidas polos sindicatos, a UGT (socialista) e a CNT (anarquista). Tamén a dereita e a ultradereita provocaban desordes e altercados frecuentes. José Antonio Primo de Rivera, fundador de Falanxe Española, defendía, segundo as súas propias palabras, «a dialéctica dos puños e das pistolas».

			No que respecta á Igrexa, é certo que, segundo as leis da República, o Estado debía estar separado da relixión, é dicir, declarábase «aconfesional» e laico. Pero iso non significaba necesariamente belixerancia ou enfrontamento entrambas as partes. O propio presidente da República entre 1931 e 1936, Niceto Alcalá Zamora, era un católico fervente e asistía diariamente á misa.

			A pesar diso o conflito foise exacerbando. O que máis lles molestou aos simpatizantes da Igrexa foi a prohibición do ensino relixioso. Por lei, a educación pasaba a depender exclusivamente dos centros públicos. Azaña, quen exerceu a presidencia da República entre 1936 e 1939, pensaba que a Igrexa tiña boa parte da responsabilidade no atraso de España.

			A autoridade eclesiástica acusou pola súa parte grupos anticlericais, radicais e anarquistas, da queima de numerosos templos. Estes grupos, á súa vez, e en liña coa maioría dos partidos republicanos, crían que a Igrexa, a través dos curas, exercía un control social sobre a vida das persoas que non se correspondía coas características dun Estado moderno.

			No que respecta á importancia da «ameaza comunista» hai que lembrar que o Partido Comunista de España (PCE) só contaba, despois das eleccións de febreiro de 1936, con 17 deputados dun total de 473 escanos.

			A pesar deste resultado, é certo que as ideas comunistas ou revolucionarias tiñan certa presenza nalgúns sectores. A miña nai lembraba a manifestación do 1º de Maio de 1936 en Monforte. Na marcha participaron varios miles de traballadores, moitos deles ferroviarios. Ela era unha nena, tiña nove anos, pero recorda que lle chamou a atención que os manifestantes berrasen «Viva Rusia», por riba doutras consignas.

			En efecto, a Revolución Rusa de 1917 era naquela época unha referencia importante. Ademais, o anarcosindicalismo tiña notábel presenza sobre todo entre os obreiros cataláns e os xornaleiros do campo de Estremadura e Andalucía.

			Todo iso espertaba un medo profundo entre os grandes propietarios, entre moitos industriais e comerciantes, e incluso entre campesiños de ideoloxía católica e con terra de seu, que temían que tamén aquí tivese lugar unha revolución. A República, desde o seu punto de vista, era a etapa preparatoria desa chegada ao poder de individuos que dicían querer abolir a propiedade privada e excluír as ideas relixiosas.

			Era un medo excesivo que probabelmente se baseaba en medidas como a Reforma Agraria aprobada pola República en 1932, unha reforma que ía ter a súa maior incidencia no sur de España. Alí a terra era propiedade, en boa parte, de grandes terratenentes que cada día contrataban na praza da localidade o número de xornaleiros que necesitaban para traballar. Era unha situación moi desigual, incluso humillante, por iso neses territorios a guerra foi máis cruenta.

			Con todo, a República non pretendía abolir a propiedade da terra senón repartila mellor e darlles máis dereitos aos campesiños.

			En Galicia, en cambio, a terra estaba xa repartida, grazas á abolición dos foros que tivera lugar en 1926. As familias de labregos, que representaban máis do 80 % da poboación, non eran ricas na súa maioría pero en xeral tampouco pasaban fame. As reformas do campo promovidas pola República apenas lles afectaban. En Galicia as diferenzas sociais non eran tan grandes e iso influíu en que aquí as consecuencias da guerra fosen menores.

			Con todo, a situación de Galicia era relevante noutro aspecto. O 28 de xuño de 1936, menos dun mes antes da sublevación, a nosa comunidade aprobaba en referendo un Estatuto de Autonomía que se viña sumar aos de Euskadi e Cataluña.

			Para os futuros golpistas, a unidade de España corría un serio perigo. Falanxe anunciara xa, nos seus principios ideolóxicos, que «todo separatismo é un crime que non perdoaremos». E engadía: «A constitución vixente, en canto incita as disgregacións, atenta contra a unidade de destino de España».

			As aspiracións dos sublevados ían precisamente en sentido contrario ao das autonomías. A mesma Falanxe dicía tamén expresamente: «Temos vontade de imperio. Afirmamos que a plenitude histórica de España é o imperio».

			Isto garda relación co feito de que a sublevación comezase en Marrocos, onde o exército español sostiña unha política colonial. Os primeiros sublevados e impulsores principais do golpe eran xenerais que, como Franco, desenvolvían en África o seu labor, sobre todo combatendo os rebeldes do Rif, contra os que viñan exercendo desde había anos unha, ás veces, durísima represión. Son coñecidas as fotografías de oficiais termando de cabezas decapitadas.

			Non era a primeira vez ademais que as reivindicacións de vascos, cataláns e galegos provocaban unha reacción. Xa algúns anos antes, en 1923, o golpe de Primo de Rivera tivera lugar moi poucos días despois de que representantes das tres comunidades asinasen un acordo denominado Trilateral.

			Por outra parte, desde o punto de vista tanto do exército como dos partidos que defendían a monarquía, este autonomismo non era máis que un disfrace do separatismo que, ademais, estaba cada vez máis relacionado coas posturas republicanas e co socialismo.

